Nõukogu määrus (EMÜ) nr 2137/92,

23. juuli 1992,

mis käsitleb lambarümpade ühenduse liigitusskaalat ja määratleb ühenduse värskete või külmutatud lambarümpade standardkvaliteedi ning laiendab määrust (EMÜ) nr 338/91

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse nõukogu 25. septembri 1989. aasta määrust (EMÜ) nr 3013/89 lamba- ja kitselihaturu ühise korralduse kohta, [1] eriti selle artikli 4 lõiget 2,

võttes arvesse komisjoni ettepanekut

ning arvestades, et:

selle sektori turu läbipaistvuse parandamiseks on vajalik rümpade liigitusstandard;

liigitamisel tuleb lähtuda kehaehitusest ja rasvkoe ladestusmäärast; nende kahe kriteeriumi kombineerimine võimaldab lambarümbad klassidesse jagada; liigitatud rümbad tuleb identifitseerida;

vähem kui 13 kg kaaluvate lambarümpade liigitamiseks võib kasutada muid kriteeriume, eriti kaalu, liha värvust ja rasvkudet; liikmesriigid, kes soovivad neid kriteeriume kasutada, teatavad sellest komisjonile ja teistele liikmesriikidele;

käesoleva määruse ühtse kohaldamise tagamiseks ühenduses tuleks ette näha ühenduse inspekteerimisrühma kohapealsed kontrollimised;

nõukogu 5. veebruari 1991. aasta määrust (EMÜ) nr 338/91, millega määratakse kindlaks värskete või külmutatud lambarümpade ühenduse standardkvaliteet, [2] kohaldati 1991. ja 1992. majandusaastal kuni rümpade ühenduse liigitusstandardite kehtestamiseni;

praegu pole kõnealuste standardite kehtestamine asjakohane; soovitav on esmalt omandada piisavalt pika ajavahemiku jooksul saadud kogemusi käesolevas määruses sätestatud liigitusskaala kohaldamise osas; seetõttu on vajalik pikendada määruse (EMÜ) nr 338/91 kohaldamist ühe majandusaasta võrra, välja arvatud määruse (EMÜ) nr 3013/89 artiklis 7 sätestatud meede, mille kohaldamist tuleks pikendada 30. juunini 1994;

tundub asjakohane seada eesmärgiks ühenduse skaala kohustuslik kohaldamine pärast piisavalt tüüpilist üleminekuperioodi kõigis ühendusesiseseks kaubanduseks heakskiidetud tapamajades; tõrgeteta haldamise huvides ei pea see kohustuslik kohaldamine siiski hõlmama väikseid tapamajasid, mis asuvad piirkondades, kus sellistes tapamajades tapetud loomade mahu mõju turuhinnale on tähtsusetu,

ON VASTU VÕTNUD KÄESOLEVA MÄÄRUSE:

Artikkel 1

Käesolev määrus reguleerib lambarümpade ühenduse liigitusskaalat käsitlevaid sätteid.

Artikkel 2

Rümpade liigitamiseks kohaldatakse järgmisi esitusviise:

a) rümp – tapalooma terve keha pärast veretustamist, siseelundite eemaldamist ja nülgimist, mis esitatakse ilma peata (eraldatud kandelüli-kuklaluuliigese kohalt), jalgadeta (eemaldatud kämblaliigesest või kanna-pöialiigesest), sabata (eemaldatud kuuenda ja seitsmenda sabapoolse selgroolüli vahelt), nisadeta, suguelunditeta, maksata ja liivrita. Neerud ja neerurasv kuuluvad rümba juurde;

b) poolrümp – toode, mis on saadud rümba sümmeetrilisel poolitamisel läbi kaela-, rinna-, nimme- ja ristluulülide keskkoha ning läbi rinnaku ja vaagnaliiduse keskkoha.

Kui võrdlusesitusviisi ei kasutata, võivad liikmesriigid lubada teistsuguseid esitusviise. Sellistel juhtudel määratakse neilt esitusviisidelt võrdlusesitusviisile üleminekuks vajalikud kohandused kindlaks määruse (EMÜ) nr 3013/89 artiklis 30 sätestatud korra kohaselt.

Artikkel 3

1. Lambarümbad jagatakse järgmistesse kategooriatesse:

- alla kaheteistkuuliste lammaste rümbad,

- muude lammaste rümbad.

2. Lambarümbad liigitatakse vastavalt I ja II lisas määratletud:

a) kehaehituse,

b) rasvkatte

hindamise alusel.

I lisas tähega S tähistatud kehaehitusklassi võivad liikmesriigid valikuliselt kasutada kõrgema ("topeltlihakusega rümp") kehaehitusklassi hõlmamiseks. Liikmesriigid, kes soovivad seda võimalust kasutada, teatavad sellest komisjonile ja teistele liikmesriikidele.

Lammaste puhul, kelle rümba kaal on väiksem kui 13 kg, võivad liikmesriigid siiski kasutada liigitamiseks järgmisi kriteeriume:

a) rümba kaal,

b) liha värvus,

c) rasvkate,

nagu on määratletud III lisas. Liikmesriigid, kes soovivad seda luba kasutada, teatavad sellest komisjonile ja teistele liikmesriikidele enne 5. aprilli 1993.

3. Liikmesriikidel on lubatud jagada iga I ja II lisas ettenähtud klass maksimaalselt kolmeks alamklassiks.

Artikkel 4

1. Rümbad ja poolrümbad liigitatakse pärast tapmist niipea kui võimalik ja see liigitamine toimub tapamajas.

2. Liigitatud rümbad või poolrümbad identifitseeritakse.

3. Käesoleva artikli üksikasjalikud rakenduseeskirjad võetakse vastu 31. detsembriks 1992 määruse (EMÜ) nr 3013/89 artiklis 30 sätestatud korras.

Artikkel 5

Kohapealset kontrolli teostab koostöös pädevate riigiasutustega ühenduse inspekteerimisrühm, kuhu kuuluvad komisjoni eksperdid ja liikmesriikide määratud eksperdid. Rühm annab tehtud kontrollimistest aru komisjonile ja teistele liikmesriikidele.

Vajaduse korral võetakse liigitamiseks vajalikud meetmed määruse (EMÜ) nr 3013/89 artiklis 30 sätestatud korras.

Kontrollimisi tehakse ühenduse nimel, kes kannab sellest tulenevad kulud.

Käesoleva artikli üksikasjalikud rakenduseeskirjad võetakse vastu määruse (EMÜ) nr 3013/89 artiklis 30 sätestatud korras.

Artikkel 6

Täiendavad sätted kehaehitus-, rasvasus-, rümba kaalu ja liha värvusklasside täpsemaks määratlemiseks võetakse vastu hiljemalt 31. detsembril 1992 määruse (EMÜ) nr 3013/89 artiklis 30 sätestatud korras.

Artikkel 7

1. Alates 5. aprillist 1993 ja kuni uue standardkvaliteedi määratluse kehtestamiseni teatavad liikmesriigid igal nädalal komisjonile liigitusskaala mitmesuguste klasside dokumenteeritud turuhinnad.

2. Käesoleva artikli üksikasjalikud rakenduseeskirjad, eriti dokumenteerimiste sagedus ja ulatus, võetakse vastu määruse (EMÜ) nr 3013/89 artiklis 30 sätestatud korras.

3. Liikmesriikide poolt komisjonile edastatud teavet kasutatakse artikli 8 lõikes 2 sätestatud aruande ja ettepanekute koostamiseks.

Artikkel 8

1. Määruse (EMÜ) nr 338/91 artikli 2 teise lõigu tekst asendatakse järgmisega:

"Seda kohaldatakse 1991., 1992. ja 1993. majandusaastal. Seda kohaldatakse jätkuvalt kuni 30. juunini 1994 määruse (EMÜ) nr 3013/89 artiklis 7 ettenähtud meetme rakendamise eesmärgil."

2. Komisjon esitab hiljemalt 31. märtsil 1994 nõukogule aruande koos standardkvaliteedi määratlemise ettepanekuga, mille põhjal nõukogu teeb kvalifitseeritud häälteenamusega otsuse, mis jõustub 1. juulil 1994 tagasiulatuva jõuga 1994. majandusaasta ute lisatasu arvutamiseks.

Artikkel 9

Komisjon esitab nõukogule hiljemalt 31. detsembril 1995 aruande käesoleva määruse rakendamise kohta.

Aruande järelduste põhjal seab komisjon endale eesmärgi muuta kõigile ühendusesiseseks kaubanduseks heakskiidetud tapamajadele kohustuslikuks ühenduse võrgu kasutamine, võimaluse korral 1996. majandusaasta jooksul ja igal juhul enne 1. jaanuari 1997, ilma et see piiraks võimalust jätta välja väikesed tapamajad, mis asuvad piirkondades, kus sellistes tapamajades tapetud loomade mahu mõju turuhinnale on tähtsusetu.

Artikkel 10

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1993. majandusaastast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 23. juuli 1992

Nõukogu nimel

eesistuja

John Cope

[1] EÜT L 289, 7.10.1989, lk 1. Määrust on viimati muudetud määrusega (EMÜ) nr 1741/91 (EÜT L 163, 13.6.1991, lk 41).

[2] EÜT L 41, 14.2.1991, lk 1.

--------------------------------------------------

I LISA

KEHAEHITUS

Rümba profiili areng, eelkõige selle olulised osad (tagaveerand, seljaosa, abaosa)

Kehaehitusklass | Kauba kirjeldus |

S super | Kõik profiilid äärmiselt ümarad; lihaste areng erandlik (topeltlihakusega rümp) |

E kõrgem | Kõik profiilid ümarad kuni äärmiselt ümarad; lihaste areng erandlik |

U väga hea | Profiilid tervikuna ümarad; väga hea lihaste areng |

R hea | Profiilid tervikuna lamedad; hea lihaste areng |

O rahuldav | Profiilid lamedad kuni nõgusad; keskmine lihaste areng |

P nõrk | Profiilid nõgusad kuni väga nõgusad; nõrk lihaste areng |

--------------------------------------------------

II LISA

RASVKOE LADESTUSMÄÄR

Rasva hulk rümba välispinnal ja rinnaõõnes

Rasvasusklass | Kauba kirjeldus |

1 madal | Rasvkude puuduv kuni vähene |

2 vähene | Õhuke rasvakiht, lihased peaaegu kõikjal nähtavad |

3 keskmine | Lihased peaaegu kõikjal rasvaga kaetud, välja arvatud tagaveerand ja abaosa; õhuke rasvaladestus rinnaõõnes |

4 kõrge | Lihased rasvaga kaetud, kuid tagaveerandil ja abaosal veel osaliselt nähtavad; selgesti nähtavad rasvaladestused rinnaõõnes |

5 väga kõrge | Rümp paksult rasvaga kaetud; tugevad rasvaladestused rinnaõõnes |

--------------------------------------------------

III LISA

Rümbaliigitusvõrk vastavalt artikli 3 lõike 2 kolmandale lõigule

Kategooria | A | B | C |

| | | | | |

Kaal | ≤ 7 kg | 7,1–10 kg | 10,1–13 kg |

Kvaliteet | 1. | 2. | 1. | 2. | 1. | 2. |

Liha värvus | selge roosa | muu värv või muu rasvamäär | selge roosa | muu värv või muu rasvamäär | selge roosa | muu värv või muu rasvamäär |

Rasvaklass | (1) (2) | (1) (2) | (2) (3) |

--------------------------------------------------